ปูนใหญ่ทุ่ม2.4พันล้าน ผลิตกระดาษเพิ่ม
ปูนใหญ่ทุ่ม 2.4 พันล้านบาท ผลิตกระดาษเพิ่ม 4 หมื่นตัน&nbsp;&nbsp;&nbsp;
27 ต.ค. 2553

ปูนใหญ่ทุ่ม 2.4 พันล้านบาท ผลิตกระดาษเพิ่ม 4 หมื่นตัน   
นายกานต์ ตระกูลฮุน  กรรมการผู้จัดการใหญ่บริษัทปูนซิเมนต์ไทย ( SCC)  แจ้งตลาดหลักทรัพย์ว่า ที่ ประชุมคณะกรรมการบริษัทฯเมื่อวันที่ 27 ตุลาคม 2553 ได้มีมติอนุมัติโครงการลงทุนมูลค่า 2,400 ล้านบาท ของธุรกิจกระดาษซึ่งเป็นธุรกิจหลักของ SCC เพื่อปรับปรุงกระบวนการผลิตและขยายกำลังการผลิตเยื่อกระดาษใยสั้นของบริษัทฟินิคซ พัลพ แอนด์ เพเพอร์ที่จังหวัดขอนแก่นเพิ่มอีก 40,000 ตัน จากกำลังการผลิตเยื่อกระดาษทั้งหมดของธุรกิจกระดาษในปัจจุบันที่ 425,000 ตัน เป็น 465,000 ตัน โดยคาดว่าจะสามารถเริ่มดำเนินการผลิตได้ภายในครึ่งปีหลังของปี 2555
นอกเหนือจากการปรับปรุงกระบวนการฟอกเยื่อซึ่งจะช่วยเพิ่มประสิทธิภาพการผลิตและเป็นมิตรต่อสิ่งแวดล้อมแล้ว โครงการดังกล่าวนี้ยังรวมถึงการพัฒนากระบวนการเตรียมวัตถุดิบเพื่อเพิ่มความสามารถในการแข่งขันด้านต้นทุนให้กับธุรกิจกระดาษอีกด้วย
ทั้งนี้ เยื่อกระดาษใยสั้นใช้เป็นวัตถุดิบสำหรับการผลิตกระดาษพิมพ์เขียนเป็นส่วนใหญ่ ในปัจจุบันธุรกิจกระดาษของ SCC เป็นผู้ผลิตกระดาษพิมพ์เขียนครบวงจรโดยมีกำลังการผลิตทั้งสิ้น 565,000 ตัน